Lahden kaupungille ei koidu ylimääräisiä kustannuksia ei-työperäisestä maahanmuutosta. Pikemminkin päinvastoin – valtion korvaukset kattavat kulut.

Lahden kaupunki on selvittänyt maahanmuuton kustannuksia Perussuomalaisten aloitteesta. Perussuomalaiset valtuutetut jättivät maaliskuussa valtuustoaloitteen, jossa toivottiin, että kaupunki selvittää ei-työperäisen maahanmuuton kustannukset.

Perussuomalaiset halusivat selvityttää kustannukset, sillä Lahden talous on sukeltanut, merkittävimmät ylitykset ovat olleet erikoissairaanhoidon ostopalveluissa sekä perusopetuksessa ja päivähoidossa. Heidän mielestään maahanmuuton kustannukset mietityttävät monia kuntalaisia.

Selvityksen mukaan maahanmuuttajien kotouttaminen ei aiheuta kaupungille kuluja, sillä valtio korvaa esimerkiksi toimeentulotuista ja tulkkauksesta aiheutuneet kulut.

Perusopetuksessa ja valmistavassa opetuksessa kaupunki hyötyy merkittävästi, esimerkiksi viime vuonna perusopetus sai 450 000 euroa valtionosuuksia enemmän kuin oppilaskohtaiset kustannukset olivat.

Sosiaali- ja terveydenhuollon suurista kustannuksista valtio maksaa erityiskustannuskorvauksia todellisten kustannusten mukaan 10 vuoden ajan ja lastensuojelussa 21 ikävuoteen. Maahanmuuttaja-palveluiden menot olivat viime vuonna noin 550 000 euroa ja laskennalliset korvaukset 730 000 euroa.

Maahanmuuttotyön asiantuntija Anne Saloranta kertoo, että kaikkia ei-työperäisen maahanmuuton kustannuksia ei pysty selvittämään, sillä tähän joukkoon kuuluvat myös avioliiton kautta Suomeen tulleet ja opiskelijat. Maahanmuuttajat ovat myös kuntalaisia, joille kuuluvat normaalit kunnan palvelut.